**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 859**

**28 जुलाई, 2015 को उत्तर के लिए**

**हजीरा, गुजरात स्थित तटरक्षक स्टेशन**

**859. डा. टी. एन. सीमा :**

क्या रक्षा मंत्री यह बताने की कृपा करेंगे कि :

(क)क्या भारतीय तटरक्षक को गुजरात के हजीरा में तटरक्षक स्टेशन की स्थापना के अपने निर्णय की समीक्षा करने के लिए पिछले दो वर्षों में कोई अभ्यावेदन प्राप्त हुआ है, यदि हां, तो तत्संबंधी ब्यौरा क्या है ;

(ख) क्या भारतीय तटरक्षक को परमाणु ऊर्जा विभाग से उनके हजीरा स्थित भारी जल उत्पादन एकक की सुरक्षा के मामले में कोई पत्र प्राप्त हुआ है ; और

(ग) यदि हां, तो तत्संबंधी ब्यौरा क्या है और इस पर सरकार ने क्या कार्रवाई की है ?

**उत्तर**

**रक्षा मंत्री श्री (मनोहर पर्रीकर)**

(क) : जी, हां । हजीरा में तटरक्षक स्टेशन की स्थापना के लिए कई अभ्यावेदन प्राप्त हुए हैं । इस बात को देखते हुए कि हजीरा और दहेज में तटीय समुद्री पुलिस स्टेशन की स्थापना की गई है और हजीरा से 40 समुद्री मील दक्षिण में दमन में स्थित तटरक्षक वायु स्टेशन में एयर एसेट्स भी उपलब्ध हैं, यह निर्णय लिया गया था कि अभी हजीरा में तटरक्षक स्टेशन स्थापित न किया जाए ।

(ख): जी, नहीं ।

(ग): प्रश्न नहीं उठता ।

**\*\*\*\*\***